CELEX: E2020J0010
Language: el
Date: 2021-06-18 00:00:00
Title: Αποφαση του Δικαστηριου της 18ης Ιουνίου 2021 στην υπόθεση E-10/20 ADCADA Immobilien AG PCC in Konkurs κατά Finanzmarktaufsicht [Κανονισμός (ΕΕ) 2017/1129 — Προστασία των επενδυτών — Έννοια της «δημόσιας προσφοράς κινητών αξιών» — Δημοσιοποίηση πληροφοριών — Υποχρέωση δημοσίευσης ενημερωτικού δελτίου — Εξαιρέσεις] 2021/C 417/04

14.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 417/23
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 18ης Ιουνίου 2021
      στην υπόθεση E-10/20
      ADCADA Immobilien AG PCC in Konkurs κατά Finanzmarktaufsicht
      
         
            [Κανονισμός (ΕΕ) 2017/1129 — Προστασία των επενδυτών — Έννοια της «δημόσιας προσφοράς κινητών αξιών» — Δημοσιοποίηση πληροφοριών — Υποχρέωση δημοσίευσης ενημερωτικού δελτίου — Εξαιρέσεις]
         
      
      (2021/C 417/04)
      Στην υπόθεση E-10/20, ADCADA Immobilien AG PCC in Konkurs κατά Finanzmarktaufsicht (αρχή εποπτείας χρηματοπιστωτικών αγορών) — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από τη Beschwerdekommission der Finanzmarktaufsicht (συμβούλιο προσφυγών της αρχής εποπτείας χρηματοπιστωτικών αγορών), όσον αφορά την ερμηνεία του κανονισμού (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά και την κατάργηση της οδηγίας 2003/71/ΕΚ, και ιδίως του άρθρου 1 παράγραφος 4 στοιχείο β) και του άρθρου 2, το Δικαστήριο, συγκείμενο από τον πρόεδρο Páll Hreinsson (εισηγητή δικαστή) και τους δικαστές Per Christiansen και Bernd Hammermann, εξέδωσε απόφαση στις 18 Ιουνίου 2021, το διατακτικό της οποίας έχει ως εξής:
      
                  1.
               
               
                  Το κατά πόσον παρέχονται επαρκείς πληροφορίες για τους όρους της προσφοράς και τις προσφερόμενες κινητές αξίες, ώστε να δίνεται στον επενδυτή η δυνατότητα να αποφασίζει την αγορά ή την εγγραφή για την αγορά των εν λόγω κινητών αξιών σύμφωνα με το άρθρο 2 στοιχείο δ) του κανονισμού (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά, πρέπει να αξιολογείται κατά περίπτωση.
                  Υπό περιστάσεις όπως αυτές της κύριας δίκης, και με την επιφύλαξη της επαλήθευσης από το αιτούν όργανο, υφίσταται «δημόσια προσφορά κινητών αξιών» κατά την έννοια του άρθρου 2, στοιχείο δ), του κανονισμού (ΕΕ) 2017/1129.
               
            
                  2.
               
               
                  Για την εκτίμηση του κατά πόσον υφίσταται «δημόσια προσφορά κινητών αξιών» κατά την έννοια του άρθρου 2 στοιχείο δ) του κανονισμού (ΕΕ) 2017/1129, ενδέχεται να έχει σημασία το γεγονός ότι η ανακοίνωση περιλαμβάνει ορισμένες σαφείς αναφορές ότι περαιτέρω πληροφορίες είναι διαθέσιμες αλλού, και το γεγονός ότι οι πλήρεις ομολογιακοί όροι δεν είναι προσβάσιμοι διαδικτυακά ή δεν είναι εν γένει διαθέσιμοι με άλλον τρόπο. Ωστόσο, εάν η ανακοίνωση περιέχει ήδη επαρκείς πληροφορίες για τους σκοπούς του άρθρου 2 στοιχείο δ), η συμπερίληψη τέτοιων δηλώσεων ή το γεγονός ότι οι πλήρεις ομολογιακοί όροι δεν είναι προσβάσιμοι διαδικτυακά ή δεν είναι εν γένει διαθέσιμοι με άλλο τρόπο δεν αρκεί για να μεταβάλει τον χαρακτηρισμό της ανακοίνωσης ως «δημόσιας προσφοράς κινητών αξιών».
               
            
                  3.
               
               
                  Είναι κατ’ αρχήν σημαντικό, για τους σκοπούς του άρθρου 1 παράγραφος 4 στοιχείο β) του κανονισμού (ΕΕ) 2017/1129, η προσφορά κινητών αξιών να κοινοποιείται στους υποψήφιους αγοραστές μόνο κατόπιν αιτήματος και να διασφαλίζεται ταυτοχρόνως ότι η κοινοποίηση απευθύνεται προς κατά μέγιστο 149 φυσικά ή νομικά πρόσωπα ανά κράτος του ΕΟΧ, τα οποία δεν είναι ειδικοί επενδυτές. Ωστόσο, προκειμένου να χωρεί επίκληση της εξαίρεσης του άρθρου 1 παράγραφος 4 στοιχείο β), η προσφορά κινητών αξιών πρέπει να απευθύνεται όντως σε λιγότερα από 150 φυσικά ή νομικά πρόσωπα ανά κράτος του ΕΟΧ, τα οποία δεν είναι ειδικοί επενδυτές. Ο περιορισμός που θέτει η εν λόγω διάταξη δεν μπορεί να καταστρατηγείται με τη διάδοση της προσφοράς εντός του οικείου κράτους του ΕΟΧ μέσω διαφόρων μέσων ενημέρωσης.